น้ำมันดิบปิดลบหลังโอเปกวืดข้อตกลงเพดานผลิตใหม่
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อคืนนี้ (4 ธ.ค.) เนื่องจากได้รับแรงกดดัน ภายหลังสมาชิกโอเปกไม่สามารถทำข้อตกลงเพดานผลิตใหม่ในการประชุมเมื่อวานนี้
5 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ปรับตัวลง 1. 11 ดอลลาร์ ปิด (4 ธ.ค.) ที่ 39.97 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนม.ค.ปรับตัวลง 0.84 ดอลลาร์ ปิดที่ 43 ดอลลาร์/บาร์เรล
กลุ่มประเทศผู้ส่งออกน้ำมัน (OPEC) ได้สิ้นสุดการประชุมกำหนดนโยบายการผลิตน้ำมันแล้วเมื่อวานนี้ อย่างไรก็ตาม ที่ประชุมไม่สามารถบรรลุข้อตกลงเกี่ยวกับเพดานการผลิตน้ำมันใหม่สำหรับช่วง 6 เดือนข้างหน้า ทั้งนี้ แถลงการณ์โอเปกไม่ได้ระบุถึงตัวเลขเพดานการผลิตใหม่แต่อย่างใด ซึ่งเป็นการส่งสัญญาณให้ประเทศสมาชิกยังคงเดินหน้าผลิตน้ำมันในระดับปัจจุบันต่อไปซึ่งเกินเพดานถึงวันละกว่า 1 ล้านบาร์เรล จากเพดานปัจจุบันที่ 30 ล้านบาร์เรล/วัน
นายอับดุลลาห์ อัล-บาดรี เลขาธิการโอเปก กล่าวว่า ที่ประชุมไม่สามารถตกลงกันเกี่ยวกับตัวเลขเพดานการผลิตที่แน่นอนได้ เนื่องจากโอเปกไม่สามารถคาดการณ์ได้ว่าอิหร่านจะผลิตน้ำมันเพิ่มขึ้นเท่าใดในปีหน้า หลังจากที่ชาติตะวันตกได้ยกเลิกมาตรการคว่ำบาตรต่ออิหร่านเมื่อ 6 เดือนก่อน ด้านอิหร่านยืนยันว่าจะไม่พิจารณาปรับลดการผลิตน้ำมัน จนกว่าจะสามารถผลิตน้ำมันชดเชยช่วงที่ขาดหายไปขณะที่ถูกชาติตะวันตกคว่ำบาตร
สมาชิกโอเปกต่างก็ไม่ต้องการปรับลดโควตาการผลิตของตน โดยอิรักกำลังต้องการเพิ่มรายได้จากการขายน้ำมัน เพื่อให้งบประมาณมีความสมดุล ขณะที่อิหร่านก็ต้องการเพิ่มกำลังการผลิตเพื่อเพิ่มส่วนแบ่งตลาด หลังจากที่หดหายไปในช่วงที่ถูกชาติตะวันตกคว่ำบาตร